STQARRIJA KONĠUNTA GĦALL-ISTAMPA 1. Il‐Kunsill ta' Stabbilizzazzjoni u ta' Assoċjazzjoni (Kunsill SA) UE‐Serbja kellu t-tielet laqgħa tiegħu fit-13 ta' Diċembru 2016. Din il-laqgħa ġiet ippreseduta mis-Sinjura Jadranka JOKSIMOVIĆ, Ministru bla portafoll għall-integrazzjoni tas-Serbja fl-UE. Is-Sur Miroslav LAJČÁK, il-Ministru għall-Affarijiet Barranin u Ewropej tar-Repubblika Slovakka, mexxa d-delegazzjoni tal-Unjoni Ewropea (f'isem ir-Rappreżentant Għoli tal-UE għall-Affarijiet Barranin u l-Politika ta' Sigurtà Federica Mogherini). Is-Sur Johannes HAHN, Kummissarju għall-Politika Ewropea tal-Viċinat u n-Negozjati għat-Tkabbir, irrappreżenta lill-Kummissjoni Ewropea. Il‐laqgħa tal‐Kunsill SA pprovdiet opportunità f'waqtha biex jiġi eżaminat il-progress tas-Serbja fit-tħejjijiet tagħha għall-adeżjoni u biex jitqiesu l-prijoritajiet għal aktar ħidma fil-qafas tal-Ftehim ta' Stabbilizzazzjoni u ta' Assoċjazzjoni. Il-Kunsill SA laqa' l-passi kbar li s-Serbja kienet ħadet mill-aħħar laqgħa 'l hawn, bl-adozzjoni tal-pjanijiet ta' azzjoni tagħha għall-kapitoli 23 u 24 dwar l-istat tad-dritt kif ukoll il-progress fid-djalogu ffaċilitat mill-UE bejn Belgrad u Pristina, li jinkludi impenn għall-kooperazzjoni reġjonali, li ppermetta li jinfetħu l-ewwel kapitoli ta' negozjar. B'rabta ma' dan, il-Kunsill SA laqa' l-ftuħ tal-kapitoli 32 (Kontroll finanzjarju) u 35 (Kwistjonijiet oħra: Punt 1 - In-normalizzazzjoni tar-relazzjonijiet bejn is-Serbja u l-Kosovo ) fl-14 ta' Diċembru 2015, il-kapitoli 23 (Ġudikatura u drittijiet fundamentali) u 24 (Ġustizzja, libertà u sigurtà) fit-18 ta' Lulju 2016, kif ukoll il-ftuħ tal-kapitolu 5 (Akkwist pubbliku) u l-ftuħ u l-għeluq proviżorju tal-kapitolu 25 (Xjenza u riċerka) fit-13 ta' Diċembru 2016. Il-Kunsill SA inkoraġġixxa lis-Serbja tuża l-momentum eżistenti biex tintensifika l-isforzi għar-riforma u tiffoka fuq l-implimentazzjoni effettiva tar-riformi fl-oqsma tal-istat tad-dritt, id-drittijiet fundamentali, l-istituzzjonijiet demokratiċi, l-amministrazzjoni pubblika, kif ukoll fl-iżvilupp ta' ekonomija tas-suq li taħdem u fit-titjib tal-ambjent għan-negozju. Il-Kunsill SA saħaq fuq l-importanza li s-Serbja tħares fil-waqt l-impenji li ħadet fil-pjan ta' azzjoni tagħha għall-kapitoli 23 u 24. Il-Kunsill SA ħa nota tal-organizzazzjoni tal-elezzjonijiet fis-Serbja fl-24 ta' April 2016 u jistenna bil-ħerqa li taħt il-gvern il-ġdid tkompli l-ħidma għall-mira strateġika tas-Serbja ta' sħubija fl-UE. Il-Kunsill SA nnota li, skont l-Uffiċċju tal-OSKE għall-Istituzzjonijiet Demokratiċi u d-Drittijiet tal-Bniedem (OSKE/ODIHR), il-proċess elettorali offra lill-votanti varjetà ta' għażliet u sar b'rispett sħiħ tal-libertajiet fundamentali. Il-Kunsill SA esprima li hu jistenna li s-Serbja tindirizza r-rakkomandazzjonijiet kollha tal-OSKE/ODIHR. B'rabta mad-Djalogu ffaċilitat mill-UE, il-Kunsill SA laqa' l-ftehimiet reċenti dwar l-implimentazzjoni tal-libertà tal-moviment u t-telekomunikazzjoni. Il-Kunsill jinnota li l-progress fid-Djalogu ffaċilitat mill-UE, b'mod partikolari fl-implimentazzjoni tal-ftehimiet ta' Awwissu 2015, mexa bil-mod fl-ewwel nofs tal-2016. L-UE tappella lis-Serbja biex f'bona fede timplimenta malajr il-parti tagħha tal-ftehimiet kollha tal-imgħoddi, b'mod partikolari dwar l-enerġija, u biex timpenja ruħha b'mod kostruttiv mal-Kosovo fil-formulazzjoni u l-implimentazzjoni ta' ftehimiet futuri. Il-Kunsill SA enfasizza li, skont il-qafas ta' negozjar, is-Serbja jeħtieġ li tallinja ruħha progressivament mal-Politika Estera u ta' Sigurtà Komuni fil-perjodu sal-adeżjoni. Il-Kunsill SA laqa' l-kontribut tas-Serbja għall-Politika ta' Sigurtà u ta' Difiża Komuni u ħa nota tal-ewwel passi li ttieħdu fil-proċess ta' tiġdid tad-dokumenti strateġiċi tagħha fil-qasam tas-sigurtà u d-difiża. Il-Kunsill SA faħħar lis-Serbja għall-isforzi u l-kooperazzjoni kostruttiva tagħha biex tindirizza l-kriżi tal-migrazzjoni. Fakkar ukoll fl-importanza tal-kooperazzjoni fil-ġlieda kontra t-terroriżmu. Il-Kunsill SA fakkar li l-kooperazzjoni reġjonali u relazzjonijiet tajbin bejn pajjiżi ġirien kienu elementi essenzjali tal-Proċess ta' Tkabbir u l-Proċess ta' Stabbilizzazzjoni u ta' Assoċjazzjoni. Il-Kunsill SA nnota b'sodisfazzjon l-involviment dejjem aktar kostruttiv tas-Serbja f'inizjattivi ta' kooperazzjoni reġjonali u ħeġġeġ lis-Serbja tkompli ssaħħaħ ir-relazzjonijiet tajbin bejn pajjiżi ġirien. Il-Kunsill SA enfasizza li tilwim u kwistjonijiet pendenti għandhom jissolvew f'konformità mad-dritt internazzjonali u prinċipji stabbiliti. Il-Kunsill SA jistenna b'interess il-passi li jmiss fin-negozjati dwar l-adeżjoni u fakkar li l-progress tas-Serbja fil-kapitoli 23 u 24 dwar l-istat tad-dritt u fil-proċess tan-normalizzazzjoni tar-relazzjonijiet mal-Kosovo fil-kapitolu 35 baqa' essenzjali għar-ritmu ġenerali tal-proċess ta' negozjar, f'konformità mal-qafas ta' negozjar. Il-Kunsill SA kellu wkoll skambju ta' fehmiet dwar l-iżviluppi fil-Balkani tal-Punent. Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/99 u l-Opinjoni tal-QIĠ dwar id-dikjarazzjoni tal-indipendenza tal-Kosovo. Ara l-paġna tal-laqgħa